Cele op terme geplaas oor dreigemente aan besighedeBheki Cele. Foto: Jairus Mmutle/GCIS Polisieminister Bheki Cele moet sy onregmatige instruksies aan lede van die SAPD, dat hulle besighede mag penaliseer en sluit, terugtrek. Sakeliga se regsverteenwoordigers het Cele ingelig dat Sakeliga die reg voorbehou om ŉ dringende interdik teen hom te bring sou die SAPD volgens sy onregmatige instruksies handel. Piet le Roux, uitvoerende hoof van Sakeliga, sê lede van die SAPD kan nie regter en jurie wees nie. “Hulle het nie die reg om, op die wyse wat Cele beskryf, boetes uit te reik of besighede te sluit nie – nóg konstitusioneel, nóg ingevolge die rampbestuurswet. Sou hulle dit doen, sal hulle onwettig optree, self vatbaar wees vir vervolging, en die staat (en dus belastingbetalers) aan skadevergoedingseise blootstel.” Cele se openbare opmerkings, onregmatig soos dit is, eggo uitsprake deur pres. Cyril Ramaphosa dat kriminele vervolging op die kaarte is vir eienaars en bestuurders van ondernemings en persele, op grond van die nakoming al dan nie van hul werknemers en besoekers. Le Roux sê die staat “se poging om nakoming van sy dikwels irrasionele en onkonstitusionele regulasies – soos in meerdere hofsake nou al bevind – die plig van ander mense te maak is onaanvaarbaar”. “Eienaars en bestuurders behoort nie met kriminele vervolging gedreig te word vir die optrede van andere nie, in besonder nie wanneer die optrede nie eens vir daardie persone self krimineel geag word nie. Ons word deur ons regspan geadviseer dat suksesvolle kriminele vervolging in hierdie verband onwaarskynlik is, maar steeds risiko’s daarstel,” het hy bygevoeg. Sakeliga se regspan moniteer die gevaar van kriminele stappe teen besighede. “Ons moedig sakelui aan om enige pogings in hierdie verband onder ons aandag te bring.” Klik hier om die brief aan Cele te sien. Regte misdaad en groter gevare Le Roux versoek die publiek om die SAPD te help om sy beperkte hulpbronne aan regte misdaad te wy en om nie lede van die SAPD by kleinighede te betrek nie. “Ek versoek lede van die publiek wat Covid-19-verwante optrede deur eienaars en bestuurders van ondernemings onbevredigend vind om sulke gevalle direk by besighede aan te meld. In ŉ land waar moorde alleen 22 000 ŉ jaar beloop en waar pogings tot moord, seksuele aanslae, roof, aanranding, grootskaalse korrupsie en ander ernstige misdade veelvoude daarvan beloop, moet polisie die geleentheid gegun word om op regte misdaad te fokus,” het hy gesê. “Suid-Afrika word tans blootgestel aan veel groter gevare as Covid-19, insluitende bedreigings van lewe en lewensgehalte danksy maatskaplike, politieke en ekonomiese onstabiliteit. Die gevolge wat opbou sluit in meer misdaad uit toenemende desperaatheid, politieke radikalisme, fiskale krisisse, onderwysmislukkings, lewensverlies as gevolg van laer lewenstandaarde en swakker mediese sorg, en veel meer.” Strandsluitings Intussen hou Sakeliga kontak met en verleen ondersteuning aan verskeie belanghebbendes langs die Tuinroete en ander sogenaamde brandpunte om so ver as moontlik skadelike, teenproduktiewe en onredelike regulasies soos strandsluitings teen te gaan. Le Roux sê dit is ŉ “deurlopende proses, wat belemmer word deur die tydsraamwerke ter sprake en die wyse waarop die regering die regulasies ontwerp om litigasie te bemoeilik”. “Die nasionale regering se strandsluitings is skadelik en kos die regering die ondersteuning van die publiek en van besigheid. Dit is vernietigend vir die ekonomie in geraakte gebiede, wat op enkele weke ŉ jaar vir lewensvatbaarheid staatmaak.”